
Kunlabore tradukis diversaj volontuloj



Miaj kuncivitanoj, mi staras antau vi hodiau, humiligita pro la
tasko antau ni, dankema pro la fido donita de vi, konscia pri la
oferoj de niaj antauuloj.

Mi dankas al Prezidento Bush pro lia servo al nia lando, [aplaudo]
kaj pro la donacemo kaj kunlaboremo, kion li montris dum chi tiu
transdono.

Kvardek kvar Usonanoj jam jhuris kiel prezidanto. La vortoj estis
parolitaj kaj dum levighantaj tajdoj de prospero, kaj dum la
trankvilaj akvoj de paco. Tamen de tempo al tempo oni diras la jhuron
inter kunighantaj nuboj kaj furiozaj tempestoj. Dum tiaj momentoj,
Usono persistis--ne nur pro lerteco au vizio de altranguloj, sed char
ni la usonpopolo{1} restis fidelaj al la idealoj de niaj antauuloj,
kaj lojalaj al niaj fundamentaj dokumentoj.

Tiel estis; tiel devos esti kun _chi tiu_ generacio de usonanoj.

Ni bone komprenas, ke ni estas en la mezo de krizo.  Nia nacio
militas kontrau vasta reto de perforto kaj malamo. Nia ekonomio
severe malfortighis, rezulto de avaro kaj malrespondeco de iuj, sed
ankau pro nia kolektiva malsukceso fari malfacilajn elektojn, kaj
prepari la nacion por nova epoko. Hejmoj perdighis, laborpostenoj
malaperis, negocoj fermighis. Nia sanitara servo tro kostas, niaj
lernejoj malhelpas tro multajn--kaj chiu tago plue montras, ke niaj
manieroj uzi energion fortigas niajn malamikojn kaj endangherigas
nian planedon.

Jen la indikoj de krizo, lau datumoj kaj statistikoj. Malpli
mezurebla, sed ne malpli profunda, estas la perdado de memfido tra
nia lando; obstina timo, ke la velkado de Usono estas neevitebla, ke
la sekva generacio devas malaltigi siajn celojn.

Hodiau mi diras al vi, ke la defioj estas realaj. Ili estas seriozaj
kaj multaj. Ili ne estos superitaj facile au dum mallonga tempo,
tamen sciu chi tion, Usono: _Ili estos superitaj!_ [aplauda pauzo]

Chi-tage, ni kunighas char ni elektis esperon super timo, unuecon de
celo super konflikto kaj malakordo. Chi-tage, ni venas por deklari
finon de la etanimaj plendoj kaj falsaj promesoj, la kontrauriprochoj,
kaj eluzitaj dogmoj kiuj dum tro longe strangolis niajn politikojn.
Ni restas juna nacio. Sed lau la bibliaj vortoj,{2} venas la tempo por
forigi infanajhojn.

Venas la tempo por reaserti nian dauran spiriton, elekti pli bonan
historion, antauenigi tiun karegan donacon, tiun noblan ideon
transdonitan de generacio al generacio, la promeson donitan de Dio
ke _chiuj_ estas egalaj, _chiuj_ estas liberaj, kaj _chiuj_ meritas
shancon preni sian plenan mezuron de felicho.

[pli longa aplauda pauzo]

Reasertante la grandecon de nia nacio, ni komprenas ke grandeco
neniam estu supozata. Oni devas gajni ghin per faroj. Nia vojagho
neniam konsistis el facilaj vojoj au kontento kun malpli. Ghi ne
estis la vojo por la malkuraghaj, por tiuj preferantaj ripozon pli
ol  laboron, au avarantaj sole la plezurojn de richoj kaj famo. Male,
estis la riskantoj, la agantoj, la farantoj de ajhoj--iuj famaj,
sed pli ofte viroj kaj virinoj obskuraj en sia laboro--kiuj
suprenportis nin lau la longa malfacila vojo al prosperon kaj
liberon.

Por ni, ili pakis siajn malmultajn posedajhojn kaj vojaghis
trans oceanoj serchante novan vivon. Por ni, ili laboregis en
shvitlaborejoj, koloniis la Okcidenton, eltenis la baton de la vipo,
kaj plugis la malmolan teron. Por ni, ili batalis kaj mortis en
lokoj kiel Concord kaj Gettysburg, Normandy kaj Khe Sanh.{3}

Ree kaj ree, tiuj viroj kaj virinoj baraktis kaj oferis kaj laboris
ghis iliaj manoj perdis la hauton, por ke ni havu pli bonan vivon.
Ili konsideris Usonon pli granda ol la sumo de niaj individuaj
ambicioj, pli granda ol la diferencoj de naskigho au richeco au
frakcio.

Tio chi estas la vojagho, kiun ni daurigas hodiau. Ni restas la plej
prospera, potenca nacio sur Tero. Niaj laborantoj estas ne malpli
produktivaj, ol kiam tiu krizo komencighis. Niaj mensoj estas ne
malpli inventemaj, niaj varoj kaj servoj ne malpli bezonataj ol
lastsemajne, au lastmonate, au lastjare. Nia kapablo restas
nereduktita, sed nia tempo de kontenta inerto, de protektado de la
avantaghoj de malmultaj, kaj prokrastado de malagrablaj elektoj--tiu
tempo certe jam pasis. Ekde _hodiau_, ni devas ekstari, forigi nian
polvon, kaj komenci la laboron refari Usonon. [longa aplauda pauzo]

Char chie, kien ni rigardas, estas laboro farinda. La stato de nia
ekonomio postulas agon, rezolutan kaj rapidan. Kaj ni agos, ne
nur por krei novjan oficojn, sed por krei novan fundamenton por
kreskado. Ni konstruos la stratojn kaj pontojn, la elektrajn retojn
kaj ciferecajn liniojn, kiuj nutras nian komercon kaj ligas nin
kune. Ni restarigos sciencon al ghia ghusta loko, kaj utiligos
mirindajhojn de tehhnologio por levi kvaliton de sanitara servo kaj
malaltigi ghian koston. Ni profitos la sunon kaj la ventojn kaj la
grundon por fueli niajn autojn kaj funkciigi niajn fabrikojn. Kaj ni
reformos niajn lernejojn kaj universitatojn por plenumi la postulojn
de nova epoko.

Chion chi ni povas fari. Chion chi ni _faros_.

Nu, estas iuj, kiuj pridubas la amplekson de niaj ambicioj, kiuj
sugestas ke nia sistemo ne povas elteni tro multajn grandajn
planojn. Iliaj memoroj mallongas, char ili forgesis tion, kion chi tiu
lando jam faris, kion liberaj viroj kaj virinoj povas atingi kiam
imago estas kunigita kun komuna celo, kaj neceso kun kuragho. La
cinikuloj ne sukcesas kompreni, ke la grundo movighis sub ili, ke la
malfreshaj politikaj disputoj, kiuj okupis nin tiom longe, ne plu
validas.

Nia demando hodiau ne estas chu nia registaro tro grandas au tro
malgrandas, sed chu ghi funkcias--chu ghi helpas familiojn trovi laboron
kun deca salajro, sanrimedojn ne tro altkostajn, emeritighon dignan.
Kie la respondo estas "jes", ni intencas movi antauen. Kie la
respondo estas "ne", programoj finighos. Kaj tiuj el ni kiuj
administras publikajn dolarojn devos esti respondecaj, elspezi saghe,
reformi malbonajn kutimojn, kaj fari aferojn en la lumo de tago, char
nur tiam ni povas restarigi la gravegan fidon inter homoj kaj ties
registaro.

Nek estas la demando antau ni chu la merkato estas forto por bono au
malbono. Ghia povo krei richecon kaj plivastigi liberecon estas
senegala. Sed chi tiu krizo rememorigis nin, ke sen garda okulo la
merkato povas spiralighi preter regeblo. La lando ne povas prosperi
longe kiam ghi favoras nur la prosperulojn.

La sukceso de nia ekonomio chiam dependis, ne nur de la grandeco de
nia tuta enlanda produkto, sed de la vasteco de nia prospero, en nia
kapablo por disponigi oportunon al chiu volonta koro--ne pro kompato,
sed char tio estas la plej certa vojo al nia komuna bono.

[longa aplauda pauzo]

Pri nia komuna defendo, ni malakceptas kiel malveran la elekton
inter nia sekureco kaj niaj idealoj. Niaj prapatroj-- [aplaudo] Niaj
prapatroj, alfrontantaj dangherojn, kiujn ni apenau povas imagi,
projektis charton por certigi regon per legho kaj la rajtojn de la
homaro--charton plivastigitan per la sango de generacioj. Tiuj
idealoj ankorau lumigas la mondon, kaj ni ne cedos ilin por dumtempa
avantagho. [aplauda pauzo]

Do al chiuj aliaj popoloj kaj registaroj, kiuj spektas hodiau, de la
plej grandaj chefurboj, al la eta vilagho, kie mia patro naskighis,
sciu ke Usono estas amiko de chiu nacio, kaj chiu viro, virino, kaj
infano, kiu serchas estontecon de paco kaj digno. Kaj ni estas pretaj
estri denove. [longa aplauda pauzo]

Memoru, ke antauaj generacioj alfrontis fashismon kaj komunismon ne
nur per misiloj kaj tankoj, sed per la fortaj aliancoj kaj persistaj
konvinkoj. Ili komprenis, ke nia potenco sola ne povas protekti nin,
nek ghi rajtigas al ni konduti kiel ni volas. Anstataue ili sciis, ke
nia potenco kreskas per ghia prudenta uzo; nia sekureco devenas de la
justeco de nia misio, la forto de nia ekzemplo, la hardantaj ecoj de
humileco kaj modereco.

Ni estas la konservantoj de chi tiu heredajho. Gvidataj de chi tiuj
principoj denove, ni povas renkonti chi tiujn novajn minacojn, kiuj
postulas ech pli grandan penon, pli grandan kunlaboron, kaj
interkomprenon inter nacioj.

Ni komencos zorge lasi Irakon al ghiaj homoj kaj forghi malfacile
gajnitan pacon en Afganujo. Kun malnovaj amikoj kaj antauaj
malamikoj ni laboros senripoze por malpligrandigi la atombomban
minacon, kaj forpushi la dangheran fantomon de plivarmighanta planedo.

Ni nek petos pardonon pro nia vivmaniero, nek shancelighos pri ghia
defendo. Kaj por tiuj, kiuj penas antauenigi siajn celojn per teroro
kaj buchado de senkulpuloj, ni diras al vi, ke nia spirito pli
fortas, kaj nerompeblas--vi ne povas postdauri nin, kaj ni venkos
vin! [longa aplauda pauzo]

Char ni scias, ke nia diversa heredajho estas forto, ne malforto. Ni
estas nacio de kristanoj kaj islamanoj, judoj kaj hinduoj, kaj
nekredantoj. Ni estas formigita de chiu lingvo kaj kulturo, tirita de
chiu angulo de chi tiu Tero, kaj char ni gustumis la amaran fechon de
civila milito kaj apartismo, kaj eliris de tiu malluma chapitro pli
fortaj, kaj pli unuigitaj, ni tial kredas, ke la malnovaj malamoj
iam pasos, ke la linioj de tribo baldau solvighos; ke dum la mondo
malgrandighas, nia komuna homeco aperigos sin; kaj ke Usono ludu sian
rolon por enkonduki novan epokon de paco.

Al la islama mondo, ni serchas novan vojon antauen, baze de reciproka
intereso kaj reciproka respekto. Al tiuj estroj chirkau la terglobo,
kiuj klopodas semi konflikton, au kulpigi pri siaj sociaj problemoj
la Okcidenton, sciu ke viaj popoloj jughos vin per tio, kion vi
konstruas, ne kion vi detruas. [aplauda pauzo]

Al tiuj, kiuj tenas potencon per korupto kaj trompo kaj subpremo de
protesto, sciu, ke vi estas sur la malghusta flanko de historio, sed
ni etendos manon se vi konsentas malfermi vian pugnon. [aplauda pauzo]

Al la popoloj de malrichaj landoj, ni promesas labori kune kun vi por
burghonigi viajn plantejon kaj por fluigi purajn akvojn; por nutri
malsategajn korpojn kaj eduki avidajn mensojn. Kaj al tiuj nacioj
kiel nia, kiuj ghuas relativan abundon, ni diras ke ni ne plu povas
ignori suferojn ekster niaj landlimoj, nek povas konsumi la
materialojn de la mondo ignorante la efikon. Jen la mondo shanghighis,
kaj ni shanghighu kun ghi.

Dum ni konsideras la rolon disvolvighantan antau ni, ni memoras kun
humila dankemo tiujn kuraghajn usonanojn, kiuj nun patrolas forajn
dezertojn kaj distancajn montojn. Ili havas ion por rakonti al ni,
kiel la falintaj herooj kiuj kushas en Arlington{4} flustras tra la
epokoj.

Ni honoras ilin, ne nur char ili estas gardistoj de nia libereco, sed
char ili enkorpigas la spiriton de servo--volontemon trovi signifon
en io pli granda ol si mem.

Tamen dum chi tiu momento, momento kiu difinos generacion, estas
precize tiu spirito, kiu estu en ni _chiuj_. Kiom ajn registaro povas
fari, kaj devas fari, estas finfine la fido kaj rezoluteco de la
usonanoj de kio nia lando dependas. Ghi estas la kompato endomigi
nekonaton kiam digoj krevas, la sindonemo de laborantoj kiuj
preferus redukti siajn laborhorojn ol vidi amikon perdi laboron,
kiuj gvidas nin tra niaj plej mallumaj horoj. Estas la kuragho de
fajrbrigadistoj sturmi shtuparon fumplenan, sed ankau la vartemo de
gepatroj al infanoj, kiuj finfine decidas nian sorton.

Niaj defioj eble estas novaj. La iloj por alfronti ilin eble estus
novaj. Sed la valoroj de kiuj nia sukceso dependas--honesto kaj
diligenteco, kuragho kaj justo, toleremo kaj scivolo, lojaleco kaj
patriotismo--tiuj estas malnovaj. Tiuj valoroj estas veraj. Ili
estis la serena forto de progreso tra nia historio.

Necesas do reveno al tiuj veroj. Neceso al ni nun estas nova epoko
de respondeco--agnosko de chiu usonano, ke ni havas devojn al ni mem,
nia lando, kaj la mondo; devojn, kiujn ni ne plende akceptas, sed
anstataue prenas ghoje, firme kun la scio ke estas nenio pli
kontentiga al la spirito, pli difinanta nian naturon, ol dedichi nin
plene al malfacila tasko.

Jen la prezo kaj la promeso de civitaneco. Jen la fonto de nia
memfido--la scio, ke Dio alvokas nin formi necertan sorton. Jen la
signifo de nia libereco kaj nia kredo, kial viroj kaj virinoj kaj
infanoj de chiu raso kaj chiu kredo povas alighi la feston trans chi tiu
grandioza placo; kaj kial viro kies patro, antau malpli ol 60 jaroj,
eble ne ricevus servon en loka restoracio nun povas stari antau vi
por fari plej sanktan jhuron.

[longa aplauda pauzo]

Do ni marku chi tiun tagon per memoro pri kiu ni estas, kaj kiom
longe ni vojaghis. En la jaro de la naskigho de Usono, en la plej
frostaj monatoj, malgranda bando de patriotoj kunpremighis chirkau
tendaraj fajroj sur la bordoj de glacia rivero. La chefurbo estis
forlasita. La malamiko estis alproksimighis. La negho estis makulita
de sango. En la momento kiam la sukceso de nia revolucio estis plej
dubinda, la patro de nia nacio ordonis, ke chi tiujn vortojn oni legu
al la homoj:

"Ghi estu dirita al la estonta mondo, ke en la profundo de vintro,
kiam nenio krom espero kaj virto povis travivi, ke la urbo kaj la
kamparo, alarmita pro unu komuna danghero, venis antauen por renkonti
ghin."

Usono: alfrontante niajn komunajn dangherojn, en chi tiu vintro de nia
malfacilo, ni memoru chi tiujn eternajn vortojn. Kun espero kaj
virto, ni alfrontu denove la frostajn fluojn, kaj eltenu chiujn ajn
shtormojn venontajn. Ghi estu dirita de la infanoj de niaj infanoj, ke
kiam ni estis testitaj, ni rifuzis lasi chi tiun vojaghon finighi, ke
ni ne forturnighis nek hezitis; kaj kun okuloj fiksitaj sur la
horizonto kaj kun la graco de Dio sur ni, ni portis antauen tiun
grandan donacon de libereco kaj liveris ghin sekure al estontaj
generacioj.

Dankon, kaj Dio benu vin, kaj Dio benu Usonon.


Piednotoj

{1} "We the people"--La famaj komencvortoj de la usona konstitucio.

{2} 1 Korintanoj 13:11

{3} Kvar lokoj de gravaj bataloj el usona historio: Concord,
Massachusetts--Usona revolucio; Gettysburg, Pennsylvania--Usona
enlanda milito; Normandy--Dua mondmilito; Khe Sanh--Vjetnama milito.

{4} Nacia milita tombejo en Arlington.

